Totalcar - Magazin - Újabb Audi sportkocsi várható
Újabb Audi sportkocsi várható
2003.05.19. 16:36
Tanulmányautóként már az ősszel bemutatkozhat a Gallardón alapuló új típus. A hírek szerint a középmotoros típussal a Porsche 911-es piacára szeretne betörni az Audi, így a Gallardónál jóval olcsóbban, de a TT-nél jóval drágábban szeretnék adni az új típust. A közös pont a kis Lamborghini és az új Audi között a Neckarsulmban gyártott alumínium térváz lesz, valamint az, hogy mindkét modell négykerék-hajtást kap, de itt vége is az egyezéseknek. A típus állítólag valamelyik nagyszériás Audi motort kapja majd meg a Gallardo V10-ese helyett. A legvalószínűbb, hogy az autóba valamelyik V8-as motor kerülhet, de az sem kizárt, hogy egy feltöltős V6-os kerül majd a vezető háta mögé, az viszont biztos, hogy a motor vagy motorok teljesítménye valahol 300 és 450 lóerő között lesz majd. Azt egyelőre nem tudni, hogy a középmotoros modell az orrmotoros Nuvolari tanulmány szériaváltozata mellett vagy helyette szerepel-e majd az Audi kínálatában, de a szériagyártás szinte biztosra vehető, mivel a cég igazgatója, Martin Winterkorn korábban a legfontosabb teendők közé sorolta egy vérbeli Audi sportkocsi elkészítését.